หากการอภิปรายทั่วไป ภายใต้ยุทธการ “ถอดหน้ากากคนดี” เข้า ครม.วันนี้จึงจะกำหนดวันได้
นายวิษณุ เครืองาม รองนายกรัฐมนตรี ในฐานะกำกับดูแลฝ่ายกฎหมาย กล่าวถึงการอภิปรายทั่วไป ตามมาตรา 152 ภายใต้ยุทธการถอดหน้ากากคนดี ว่า หากสภาผู้แทนราษฎรส่งมาถึงคณะรัฐมนตรี (ครม.) วันนี้ ก็จะมีการปรึกษาหารือทันที ว่าจะพร้อมไปชี้แจงต่อสภาเมื่อใด โดยตอนนี้ยังไม่สามารถคาดเดาได้ว่าจะเป็นช่วงใด เนื่องจากต้องถามความพร้อม ครม. ทั้งคณะ การอภิปรายครั้งนี้ ต่างจากการอภิปรายไม่ไว้วางใจที่ระบุเป็นตัวบุคคล แต่ครั้งนี้เป็นการอภิปรายทั่วไป ซึ่ง ครม.ทั้งคณะต้องไปตอบข้อซักถาม ทั้งนี้ หากสภายังไม่ส่งมา ก็ไม่เหมาะสมที่จะตีตนไปก่อนไข้ ส่วนกังวลหรือไม่กับการอภิปรายทั่วไปครั้งนี้ นายวิษณุ กล่าวว่า ไม่กังวล เนื่องจากเป็นเรื่องที่ทำกันมาทุกครั้ง ซึ่งตามกฎหมายระบุไว้ชัดว่า สมาชิกสภาผู้แทนราษฎร สามารถสอบถามข้อเท็จจริง หรือให้ข้อเสนอแนะ ไม่กล่าวหาหรือโจมตี เหมือนการอภิปรายไม่ไว้วางใจ